Pa sit lank ná hy baba doodslaanAshwynne Kortjie van Bonnievale in die Wes-Kaap is tot 25 jaar tronkstraf gevonnis nadat hy sy vier maande oue babadogtertjie doodgeslaan het. (Argieffoto) ’n Pa van Bonnievale in die Wes-Kaap is tot 25 jaar tronkstraf gevonnis nadat hy sy vier maande oue babadogtertjie doodgeslaan het toe die kind nie wou ophou huil nie. Ashwynne Kortjie (22) se dogtertjie, Ashmee-Lee Stallenberg, was op 19 November 2019 alleen in sy sorg. Hy en die baba se ma, Louise Stellenberg, was nie meer bymekaar nie. Kortjie het gesê dat die baba die oggend teen 09:00 onophoudelik begin huil het. Hy het erken dat hy hard met albei hande op Ashmee-Lee se ribbes gedruk het waarna hy haar arm so hard geruk het dat dit gebreek het. Volgens Kortjie het hy Ashmee-Lee met ’n bottel probeer voed toe sy steeds nie wou ophou huil nie. Hy het haar daarna twee keer hard met sy vuis op die bors geslaan. Kortjie het glo ná die voorval geskrik en by sy bure om hulp aangeklop. Sy buurvrou, Francis Pienaar, het opgemerk dat die kindjie “dood lyk”. Hy is dieselfde dag in hegtenis geneem en het skuld erken. “Sy plig as ouer was om haar te beskerm, nie om haar gruwelik en koelbloedig dood te maak nie,” het adv. Maressa Engelbrecht, staatsaanklaer, gesê. “Die lyding wat sy kort voor haar dood moes verduur, is hartverskeurend.”